Carsten Porskrog Rasmussen

Carsten Porskrog Rasmussen (født 22. september 1960 i Skrejrup, Thorsager) er en dansk historiker, som især beskæftiger sig med landbohistorie.

Porskrog Rasmussen er søn af gårdejerparret Niels og Maja Elisabeth Rasmussen fra Djursland. Han blev cand.phil. i historie fra Aarhus Universitet i 1986 efter året før at have modtaget universitetets guldmedalje for en prisopgave, ph.d. fra samme universitet i 1990 og dr.phil. i 2003 på disputatsen Rentegods og hovedgårdsdrift: Godsstrukturer og godsøkonomi i hertugdømmet Slesvig ca. 1524-1770. Fra 1987 til 1995 var Carsten Porskrog Rasmussen ansat som adjunkt og siden lektor (1991) ved Institut for Grænseregionsforskning i Aabenraa. Fra 1995 til 2013 var han adjunkt og siden lektor i nyere tids historie ved Aarhus Universitet og har især beskæftiget sig med Sønderjyllands og Hertugdømmernes historie. I 2013 blev han overinspektør på Sønderborg Slot under Museum Sønderjylland. Han har desuden været gæsteforsker ved Sveriges lantbruksuniversitet.

I 2010 udkom Det pryder vel en Ædelmand: Festskrift til Carsten Porskrog Rasmussen i anledning af hans 50-års fødselsdag (Dansk Center for Herregårdsforskning. ).

Tillidshverv 
Porskrog Rasmussen har været næstformand for Dansk Center for Herregårdsforskning 2004-13 og har været bestyrelsesmedlem i Historisk Samfund for Sønderjylland siden 1998, medlem af bestyrelsen i Landbohistorisk Selskab siden 2003 og formand siden 2009 samt medlem af Det kongelige danske Selskab for Fædrelandets Historie siden 2006.

Siden 1991 har han været gift med social- og sundhedsassistent Marion Boisen fra Aabenraa og har to børn.

Bibliografi (udvalg) 
Bøger:
 De danske eksportvognmænds historie, Aabenraa: Institut for Grænseregionsforskning 1988.
 Vækst og virke ved grænsen: Bov og Holbøl sogne 1920-90, Aabenraa: Institut for Grænseregionsforskning 1992.
 Skovrejsning i Sønderjylland: A/S Plantningsselskabet Sønderjylland 1919-1994, Padborg: Padborg Boghandel 1994. 
 Rentegods og hovedgårdsdrift: Godsstrukturer og godsøkonomi i hertugdømmet Slesvig ca. 1524-1770, to bind, Aabenraa 2003 (disputats).
 (medforfatter og red.): De slesvigske hertuger, Historisk Samfund for Sønderjylland 2005, 2. udgave 2008. 
 (medforfatter og red.): Die Fürsten des Landes: Herzöge und Grafen von Schleswig, Holstein und Lauenburg, Neumünster & Hamborg: Wachholtz 2008. 
 (medforfatter og red.): Sønderjyllands historie, bind 1, Historisk Samfund for Sønderjylland 2008. 
 Det sønderjyske landbrugs historie 1544-1830, Historisk Samfund for Sønderjylland 2013.

På internettet 
 "Innovative Feudalism. The development of dairy farming and Koppelwirtschaft on manors in Schleswig-Holstein in the seventeenth and eighteenth centuries" (AgHR 58, II, s. 172-90)

Kilder 
 [tt_news=1584&cHash=4ed1398110797caf6c619098902ba1ff "Korsvej mellem nord, syd, øst og vest"], Der Nordschleswiger, 20. april 2014.
 "Ny chef på Sønderborg Slot" - historie-online.dk 

Personer i Kraks Blå Bog
Historikere fra Danmark
Landbohistorikere fra Danmark
Museumsfolk fra Danmark
Ansatte ved Aarhus Universitet
Faglitterære forfattere fra Danmark
Dansksprogede forfattere fra Danmark
Danskere i 1900-tallet
Danskere i 2000-tallet
Personer fra Jylland
Foreningsformænd fra Danmark
Modtagere af Aarhus Universitets guldmedalje
Alumni fra Aarhus Universitet